
	Varajase abi sekkumise teenuse osutamise ja dokumenteerimise kord


	


Määrus kehtestatakse rahvatervishoiu seaduse § 221 lõike 4, § 223 lõike 3, § 224 lõike 2 ja § 225 lõike 2 alusel.

§ 1. Määruse reguleerimisala

Määrus kehtestab varajase abi sekkumise teenuse osutamise tingimused ja korra, sekkumiste loetelu ning rahastamise tingimused ja korra. 

§ 2. Struktureeritud eneseabi sekkumise osutamise tingimused

Struktureeritud eneseabi sekkumine peab vastama järgnevatele tingimustele:
1) sekkumine peab keskenduma nii adresseeritavate sümptomite leevendamisele kui ka nende aluseks olevate mehhanismide muutmisele, mis võivad sümptomeid põhjustada või alal hoida; 
2) sekkumine peab olema iseseisvalt kasutatav ning läbitav ka ilma spetsialisti toeta, kuid võib sisaldada soovi korral kontakteerumise võimalust; 
3) sekkumine peab olema struktureeritud ning sisaldama selgeid juhiseid, praktilisi harjutusi ja ülesandeid, mis toetavad iseseisvat õppimist ja arengut;  
4) sekkumise käigus peab inimesel olema võimalik jälgida enda edusamme;  
5) sekkumine peab võimaldama kasutajapoolset tagasisidet;
6) sekkumine vastab isikuandmete kaitse ja infoturbe nõuetele;
7) teenuse osutamine tuleb dokumenteerida määruse lisa andmekoosseisus.  

§ 3. Väheintensiivse psühholoogilise sekkumise (VIPS) osutamise tingimused

(1) VIPS teenuse osutamine peab vastama järgmistele nõuetele: 
1) sekkumist vahetult osutav VIPS-spetsialist viib sekkumise jooksul läbi kolm kuni kümme kohtumist teenusesaajaga; 
2)  kohtumised toimuvad kas individuaal- või grupiformaadis, kas vahetult või sidevahendi teel;
3) ühe kohtumise kestus on kuni 60 minutit individuaalse tegevuse puhul ja kuni 90 minutit grupitegevuse puhul; 
4) kohtumiste maht on konkreetse VIPS-i eesmärgi suhtes ja sihtrühma puhul põhjendatud; 
5) sekkumine tugineb juhendile ehk teenust osutatakse kõigi teenusesaajate puhul ühtselt juhendipõhiselt ning tegemist ei ole kutsealaste kompetentside rakendamisega; 
6) teenuse osutamine tuleb dokumenteerida määruse lisa andmekoosseisus;
7) teenust osutavad VIPS-spetsialistid osalevad teenuse osutamise perioodil regulaarselt kutsega psühholoogi, vaimse tervise õe või psühhiaatri juhendatud supervisioonis; 
8) teenuse osutamise käigus tagatakse teenusesaajale võimalus esitada tagasisidet VIPS-i kvaliteedi ja korralduse kohta.

§ 4.  Nõuded teenust vahetult osutavale spetsialistile 

VIPS teenust vahetult osutav VIPS-spetsialist peab vastama järgmistele kriteeriumitele:
1) on omandanud vähemalt rakenduskõrghariduse või bakalaureusekraadi või sellele vastava kvalifikatsiooni; 
2) omab teadmisi vaimse tervise häiretest, psühholoogilisest traumast, suitsiidiriskist, stressi- ja elustiiliteguritest ning nende mõjust inimese igapäevaelule, oskab hinnata nimetatud häireid, tegureid ja riske, koostada ohutusplaane ning suunata inimene sobivat abi saama, oskab rakendada nõustamise baastehnikaid, toetada ja motiveerida inimest eesmärkide seadmisel, probleemide lahendamisel ja enesejuhitud muutuste protsessis, mida tõendab kas akrediteeritud õppeasutuses omandatud kõrgharidus vaimse tervisega otseselt seotud erialal või mikrokvalifikatsiooni "Väheintensiivsete psühholoogiliste sekkumiste osutamine";
3) on läbinud konkreetse pakutava ühe või mitme VIPS-i osutamiseks vajalikud täiendkoolitused, mida tõendab sekkumise omaniku poolt väljastatud vastav täiendkoolituse diplom;
4) järgib andmekaitse ja eetilisi põhimõtteid, austab isiku õigusi ning hoiab professionaalseid piire; 
5) on lepingulises suhtes tervishoiuteenuse osutajaga, kes on teenuse osutamisel Tervisekassa lepingupartneriks; 
6) tal puudub kehtiv karistus isikuvastase süüteo eest. 


§ 5. Varajase abi sekkumiste hindamine

1) Varajase abi sekkumiste teaduspõhise mõju hindamine toimub Tervise Arengu Instituudi poolt juhitava ennetuse teadusnõukogu ennetustegevuste hindamise raames. 
2) Tervise Arengu Instituudi poolt juhitava ennetuse teadusnõukogu ülesanded varajase abi sekkumise teenuse osas on 
1) varajase abi sekkumiste teaduspõhine hindamine; 
2) hindamiskriteeriumide avalikkuse ja ühtlustatuse tagamine; 
3) otsuste tähtaegade määramine, avalikustamine ja järgimine; 
4) hindamise käigus huvide konflikti maandamine.
3) Tervise Arengu Instituudi poolt juhitava ennetuse teadusnõukogu poolt hinnatud ennetustegevuste vastavust varajase abi sekkumise teenuse eesmärgile ja sisule vastavalt rahvatervishoiu seadusele ning määruse tingimustele hindab kord aastas Sotsiaalministeeriumi vaimse tervise poliitikavaldkonna komisjon, kuhu kuulub vähemalt kolm inimest. 


§ 6. Struktureeritud eneseabi sekkumiste loetelu

1) …
2) ....

§ 7. Väheintensiivsete psühholoogiliste sekkumiste (VIPS) loetelu

1) …
2) ...

§ 8.   Varajase abi sekkumise teenuse rahastamise leping

  (1) Varajase abi sekkumise teenuse rahastamiseks sõlmivad Tervisekassa ja teenuseosutaja lepingu (edaspidi varajase abi leping) kuni üheks aastaks. 
  (2) Varajase abi lepingu sõlmimise ja lepingu tähtaja üle otsustamisel hindab Tervisekassa järgmisi asjaolusid:
1) regionaalsed vajadused ja teenuste kättesaadavus;
2) erinevate sihtrühmade kaetus (käsitletava sümptomaatika, vanusrühmade ja kasutatavate metoodikate lõikes);
3) teenuseosutaja jätkusuutlikkus;
4) riigi tervishoiupoliitika arengusuunad;
5) varasemate Tervisekassa lepingute või nendega sarnaste lepingute nõuetekohane täitmine;
6) tervishoiuteenuste ja muude asjakohaste teenuste osutamist reguleerivate õigusaktide nõuetekohane täitmine.
  (3) Varajase abi lepingus lepitakse Tervisekassa ja teenuseosutaja vahel iga sekkumise kohta kokku järgmised tingimused:
1) lepingu tähtaeg;
2) sekkumise osutamise eest makstav maksimaalne kogusumma;
3) lepinguperioodil teenust vahetult osutavate spetsialistide nimekiri;
4) juhtumid, kui pooltel on õigus ühepoolselt leping lõpetada, seda muuta või selle täitmine osaliselt või täielikult peatada, ja juhtumid, kui rikkumine on vabandatav;
5) osutatud teenuse kohta Tervisekassale andmete esitamise sagedus ja esitatavate andmete koosseis;
6) muud tingimused, mis on vajalikud teenuse osutamiseks eraldatud rahaliste vahendite efektiivse ja otstarbeka kasutamise tagamiseks.


§ 9. Määruse jõustumine

Määrus jõustub 1. jaanuaril 2028. a.


Määruse lisa 
Varajase abi sekkumise teenuse dokumenteerimise andmekoosseis

Väheintensiivse psühholoogilise sekkumise andmekoosseis:
  1) ees- ja perekonnanimi;
  2) isikukood;
  3) alaline elukoht asula täpsusega; 
  4) e-posti aadress;
  5) teenuseosutamise alguskuupäev; 
  6) teenuseosutaja juriidiline isik;
  7) osutatav sekkumine; 
  8) VIPS spetsialisti ees- ja perekonnanimi;
  9) sõelinstrumentide skoorid enne sekkumist:
· Depressiivsete sümptomite esinemine: Patient Health Questionnaire-9 (PHQ-9) (täiskasvanud) või Patient Health Questionnaire 9 Modified for Teens (PHQ-9 Modified for Teens) (15–18 aastased).
· Ärevuse sümptomite esinemine: Generaliseerunud ärevushäire küsimustik GAD-7 (täiskasvanud) või GAD-7 Child (15–18 aastased)
· Toimetuleku skaala: Work and Social Adjustment Scale (WSAS) (täiskasvanud) või KIDSCREEN-10 Index (15–18 aastased)
· Sotsiaalne toetus: The Medical Outcome Study Social Support Survey valitud väited (MOS-SSS) (täiskasvanud)
· Heaolu: WHO Heaolu Indeks (WHO-5)
· Sõltuvusttekitavate ainete tarvitamine: NIDA Quick Screen (täiskasvanud) või Screening to Brief Intervention (S2BI) (15–18 aastased)
10) toimunud kohtumiste arv ja iga kohtumise toimumise kuupäev; 
11) kas sekkumine on:
  1) läbitud täismahus;
  2) katkestatud.
12) sõelinstrumentide skoorid pärast sekkumist (kui sekkumine on täismahus läbitud);
· Depressiivsete sümptomite raskusaste: Patient Health Questionnaire-9 (PHQ-9) (täiskasvanud) või Patient Health Questionnaire 9 Modified for Teens (PHQ-9 Modified for Teens) (15–18 aastased)
· Ärevuse sümptomite raskusaste:  Generaliseerunud ärevushäire seitsme küsimusega küsimustik GAD-7 (täiskasvanud) või GAD-7 Child (15–18 aastased)
· Toimetuleku skaala:  Work and Social Adjustment Scale (WSAS) (täiskasvanud) või KIDSCREEN-10 Index (15–18 aastased)
· Sotsiaalne toetus: The Medical Outcome Study Social Support Survey valitud väited (MOS-SSS) (täiskasvanud)
· Heaolu: WHO Heaolu Indeks (WHO-5)
· Sõltuvusttekitavate ainete tarvitamine: NIDA Quick Screen (täiskasvanud) või Screening to Brief Intervention (S2BI) (15–18 aastased)
13) teenusesaaja peamine jätkutegevuse soov teenuseosutamise lõppemise järel:
  1) Ei vaja täiendavat tuge.
  2) Pöördub sotsiaal- või haridussüsteemi abivõimaluste poole.
  3) Pöördub mõne teise varajase abi sekkumise poole.
  4) Pöördub suurema abivajaduse tõttu esmatasandi tervishoiu poole.
  5) Pöördub erakorralise abivajaduse ilmnemise tõttu erakorralise psühhiaatrilise abi poole. 
  6) Teenuseosutamine katkes teenusesaaja soovil, seisundi muutus ning edasised soovid hindamata.

Struktureeritud eneseabi sekkumise andmekoosseis:

1) ees- ja perekonnanimi;
2) isikukood;
3) kasutatav sekkumine;
4) sõelinstrument, mida kasutatakse enne ja pärast sekkumise läbimist;
5) sõelinstrumendi tulemused.
